Steve Carell: – Aldri brydd meg om å bli tatt seriøst
Steve Carell, kjent fra komedier som «The 40-Year-Old Virgin» og den amerikanske versjonen av «The Office», har nå tatt steget inn i en mer alvorlig sjanger. Men 52-åringen er ikke redd for å miste evnen til å være morsom foran kameraet. – For meg er det bare forskjellige typer underholdning, med forskjellige metoder, sier han til avisen The Guardian. I filmen «Foxcatcher» spiller Carell den eksentriske milliardæren John du Pont som på 80-tallet bokstavelig talt kjøpte det amerikanske brytelandslaget. Etter at filmen hadde verdenspremiere på filmfestivalen i Cannes i 2014 har 52-åringen blitt hyllet for sin tolkning av rollen. Han har mottatt en Golden Globe-nominasjon og Bransjeblader har antydet at filmen kan bli en het Oscar-kandidat.Den sanne historien som filmen er basert på, utviklet seg til en av de verste skandalene i amerikansk sportshistorie, og den går fra det bisarre til det virkelig tragiske. Nå forteller Carell at han har tatt de rollene han har blitt tilbudt. – Jeg har aldri brydd meg om å bli tatt seriøst. Jeg ser bare på meg selv som en skuespiller. I store deler av karrieren min har jeg bare tatt det jeg har blitt tilbudt. Jeg føler meg alltid mest komfortabel som en del av en gruppe. Hvorvidt det er en komedie eller drama, liker jeg å passe inn. Det er best å ikke skille seg ut, sier han til avisen. Se bilder fra «Foxcatcher» her!Carell fikk sitt gjennombrudd med filmen «The 40-Year-Old Virgin» i 2005. – Alt skjedde etter at jeg hadde hatt en lang karriere som skuespiller. Det høres kanskje rart ut, men alt jeg ønsket var å kunne leve av det. Det var ett mål: Å ha muligheten til å ha en familie og forsørge dem, sier han. – Man strever alltid etter å være en del av noe anstendig, eller kanskje til og med bra. Det er håpet. Men jeg hadde aldri noen overordnet plan. Det verste som kan skje er at du er forferdelig. Og da lærer du av det. I tillegg til Carell, står navn som Sienna Miller og Channing Tatum på rollelisten til filmen «Foxcatcher». – Det var en helt forferdelig film å lage! Ikke moro i det hele tatt. Men tilfredsstillende, etterpå; vi visste vi hadde kommet dit vi ville med en «sann» og helt utrolig historie, sa Tatum da VG møtte ham under filmfestivalen i Cannes (Obs! Krever innlogging). Filmen har norgespremiere 16. januar.
Komiker Steve Carell (52) mener det verste som kan skje er at man lærer av sine feil.